钦定古今图书集成/明伦汇编/官常典/第311卷 > 吴文度
## 钦定古今图书集成/明伦汇编/官常典/第311卷 > 吴文度

按《明外史》本传：“文度，字宪之，晋江人，从父客江宁，遂
家焉。登成化八年进士，除龙泉知县，征授南京御史。
偕同官孙需等论妖僧继晓，被廷杖。寻迁汀州知府。
猺弗靖，设方略绥抚，猺承赋如居民。弘治中，历江西
左参政，山西、河南左右布政使。正德改元，迁右副都
御史，巡抚云南。师宗州贼阿本等作乱，谕不从，乃遣”
参议陈一经等督军二万攻之。别遣兵截盘江，据贼
巢背，先后俘斩千人。入历户部左、右侍郎，进南京右
都御史。方文度召自云南，刘瑾以地产金宝屡贵贿，
文度无以应，瑾深衔之。会廷推文度及南京户部侍
郎王珩堪工部尚书，遂改文度南京户部尚书，与珩
俱致仕。命下，举朝骇异。既归，所居屋仅数椽。瑾诛，未
及用而卒。珩，赵人，起家进士，亦以清操闻。